CELEX: 32020R1019
Language: lt
Date: 2020-07-13 00:00:00
Title: Komisijos įgyvendinimo reglamentas (ES) 2020/1019 2020 m. liepos 13 d. kuriuo iš dalies keičiamas Įgyvendinimo reglamentas (ES) 2015/840

14.7.2020   
               
               
                  LT
               
               
                  Europos Sąjungos oficialusis leidinys
               
               
                  L 225/13
               
            
         KOMISIJOS ĮGYVENDINIMO REGLAMENTAS (ES) 2020/1019
         2020 m. liepos 13 d.
         kuriuo iš dalies keičiamas Įgyvendinimo reglamentas (ES) 2015/840
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2014 m. balandžio 16 d. Europos Parlamento ir Tarybos reglamentą (ES) Nr. 514/2014, kuriuo nustatomos Prieglobsčio, migracijos ir integracijos fondo ir policijos bendradarbiavimo, nusikalstamumo prevencijos, kovos su juo ir krizių valdymo finansinės paramos priemonės bendrosios nuostatos (1), ypač į jo 27 straipsnio 5 dalį,
         kadangi:
         
                     (1)
                  
                  
                     Komisijos įgyvendinimo reglamento (ES) 2015/840 (2) 5 straipsnio 2 dalyje nustatyta, kad finansiniais metais atsakingos institucijos turi atlikti veiklos patikrinimus vietoje, kurie turi apimti mažiausiai 20 % tais finansiniais metais vykdomų projektų;
                  
               
                     (2)
                  
                  
                     tai, ką valstybės narės patiria dėl COVID-19 protrūkio, neturi precedento. Dėl krizės valstybės narės turėjo apriboti judėjimo laisvę savo teritorijoje, todėl buvo sunku atlikti patikrinimus vietoje;
                  
               
                     (3)
                  
                  
                     siekiant suteikti galimybę atsakingoms institucijoms lanksčiau atlikti reikiamus veiklos patikrinimus vietoje, tikslinga iš dalies pakeisti galiojančias taisykles, kad būtų išvengta vėlavimų atliekant sąskaitų patvirtinimo procedūrą. Toks lankstumas turėtų būti pasiektas atsakingoms institucijoms suteikiant galimybę vykdyti veiklos patikrinimų vietoje reikalavimus vėlesniame programavimo laikotarpio etape, jeigu dėl COVID-19 pandemijos tais finansiniais metais bent 20 % tais finansiniais metais vykdomų projektų patikrinti neįmanoma;
                  
               
                     (4)
                  
                  
                     Airijai Reglamentas (ES) Nr. 514/2014 yra privalomas, todėl jai privalomas ir šis reglamentas;
                  
               
                     (5)
                  
                  
                     Jungtinei Karalystei Reglamentas (ES) Nr. 514/2014 yra privalomas, todėl jai privalomas ir šis reglamentas. Pagal Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (3) 138 straipsnį taikytina Sąjungos teisė, įskaitant finansinių koregavimų ir sąskaitų patvirtinimo taisykles, ir toliau taikoma Jungtinei Karalystei po 2020 m. gruodžio 31 d. iki tų Sąjungos programų ir veiklos užbaigimo;
                  
               
                     (6)
                  
                  
                     Danijai nei Reglamentas (ES) Nr. 514/2014, nei šis reglamentas nėra privalomi;
                  
               
                     (7)
                  
                  
                     atsižvelgiant į tai, kad būtina skubiai reaguoti į padėtį, susidariusią dėl COVID-19 pandemijos, šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje;
                  
               
                     (8)
                  
                  
                     šiame reglamente numatytos priemonės atitinka pagal Reglamento (ES) Nr. 514/2014 59 straipsnio 1 dalį įsteigto Prieglobsčio, migracijos ir integracijos fondo ir Vidaus saugumo fondo komiteto nuomonę;
                  
               
                     (9)
                  
                  
                     todėl Įgyvendinimo reglamentas (ES) 2015/840 turėtų būti atitinkamai iš dalies pakeistas,
                  
               PRIĖMĖ ŠĮ REGLAMENTĄ:
         
            1 straipsnis
            Įgyvendinimo reglamento (ES) 2015/840 5 straipsnio 2 dalis pakeičiama taip:
            
               
                  „2.   N finansiniais metais atlikti veiklos patikrinimai vietoje turi apimti mažiausiai 20 % tais finansiniais metais vykdomų projektų, deklaruotų atitinkamose metinėse sąskaitose, nurodytose Reglamento (ES) Nr. 514/2014 39 straipsnyje. Jeigu dėl COVID-19 pandemijos N finansiniais metais šios mažiausios procentinės dalies patikrinti neįmanoma, N finansiniais metais neatlikti patikrinimai atliekami vėlesniame programavimo laikotarpio etape.“
               
            
         
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas pagal Sutartis privalomas visas ir tiesiogiai taikomas valstybėse narėse.
            Priimta Briuselyje 2020 m. liepos 13 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 150, 2014 5 20, p. 112.
         
            (2)  2015 m. gegužės 29 d. Komisijos įgyvendinimo reglamentas (ES) 2015/840 dėl patikrinimų, kuriuos atlieka atsakingos institucijos pagal Europos Parlamento ir Tarybos reglamentą (ES) Nr. 514/2014, kuriuo nustatomos Prieglobsčio, migracijos ir integracijos fondo ir policijos bendradarbiavimo, nusikalstamumo prevencijos, kovos su juo ir krizių valdymo finansinės paramos priemonės bendrosios nuostatos (OL L 134, 2015 5 30, p. 1).
         
            (3)  OL C 384 I, 2019 11 12, p. 1.